O  B  R  A  Z  L   O  Ž  I  T  E  V:


1. PRAVNA PODLAGA

Pravna podlaga za sprejem odloka o spremembah in dopolnitvah odloka o občinskih cestah, je podana v 126. členu Zakona o cestah (Uradni list RS, št. 109/10), kateri določa, da morajo občine svoje odloke, s katerimi so uredile upravljanje, graditev, vzdrževanje in varstvo občinskih cest in prometa na njih, način izvajanja vzdrževanja občinskih cest kot obvezne gospodarske javne službe, inšpekcijsko nadzorstvo nad občinskimi cestami in sankcioniranje kršitev ter druga razmerja v zvezi z občinskimi cestami, uskladiti z določbami navedenega zakona.
Zakon o cestah je bil v državnem zboru sprejet v sklopu  »paketa« novih predpisov s področja cest in prometa na njih, konec leta 2010. Zakon je na novo ali drugače uredil določena vprašanja, predvsem tista, ki so se skozi izvajanje prejšnjega zakona izkazala za nedorečena ali glede na implementacijo  v praksi za manj ustrezna ali celo pomanjkljiva za izvajanje.


1. PREGLED STANJA

Mestna občina Murska Sobota, oziroma njen Mestni svet je odlok o občinskih cestah sprejel na seji, dne 27.02.2000 (Ur. list RS, štev. 16/00), na seji dne 23.04.2009 (Ur. list RS, št. 35/09) pa še določene spremembe in dopolnitve, ki so bile potrebne zaradi uskladitve s tedanjim novim zakonom o cestah ter zaradi izboljšanja učinkovitost nadzora pri izvajanju vzdrževalnih del na občinskih cestah in izvajanja del v varstvenem pasu in cestnem telesu občinskih cest.

Od uveljavitve odloka in njegovih sprememb in dopolnitev v letu 2009, je bil konec leta sprejet nov zakon o cestah, ki zavezuje občine, da svoje odloke uskladijo z njim. Najpomembnejše spremembe novega zakona, glede na prejšnjega so v tem, da je zakon uredil številna vprašanja, ki so bila prej v domeni občin in so jih lahko občine uredile s svojimi odloki, na ta način, da so določene določbe skupne za vse javne ceste (državne in občinske) in jih zakon vsebuje v poglavjih kot so »splošne določbe« in »skupne določbe o gradnji, vzdrževanju, upravljanju in varstvu javnih cest«. Prav tako je zakon v poglavju »upravljanje, gradnja, vzdrževanje in varstvo občinskih cest uredil določena vprašanja z namenom, da bi ta razmerja bila enotneje urejena po celotni državi in ne od »občine do občine« različno, pri čemer pa v določenih segmentih vseeno daje pooblastilo občinam, da nekatera vprašanja  uredijo drugače, vendar tako, da to ni v nasprotju z zakonom.  

Za obstoječi odlok o občinskih cestah velja, da nima določb, ki bi bile bistveno v nasprotju z zakonom, zato je odlok deležen le manjšega števila vsebinskih sprememb, ki so podrobneje obrazložena v nadaljevanju, se pa s spremembami in dopolnitvami v celoti usklajuje globe za nedopustna (prepovedana) dejanja ali opustitev določenih dejanj, ki lahko imajo za posledico ogrožanje varnosti drugih udeležencev v prometu oziroma uporabnikov cest, s predpisanimi po zakonu. Prav tako so globe za posamezne prekrške predpisane neposredno v sklopu posameznega člena odloka, s čemer je odlok preglednejši in lažji za izvajanje, po konceptu zakona.  Nekaj členov v sedanjem odloku pa je seveda takšnih, ki so jih v celoti nadomestile določene določbe zakona, zato so tovrstni členi s predlaganimi spremembami in dopolnitvami, prevzeti oziroma se odlok v določenih členih sklicuje na zakon, v slednjih primerih so tako posamezni členi odloka dejansko črtani.
 
Navedeno so torej razlogi za pripravo sprememb in dopolnitev odloka o občinskih cestah v Mestni občini M. Sobota, v skladu s pristojnostmi, ki jih občina po zakonu ima, oziroma jih je v skladu z njim dolžna sprejeti m smislu medsebojne uskladitve (zakona in odloka).


III. PREDLAGANE REŠITVE IN CILJI, KI SE Z ODLOKOM ŽELIJO DOSEČI

Osnovni cilj, ki se s spremembami in dopolnitvami želi doseči je vsekakor uskladitev določb odloka z zakonom. 
Uskladitev zajema vsebinsko spremembo posameznih členov, kot so v nadaljevanju obrazložitve navedeni in za katere velja, da je njihovo vsebino bilo potrebno uskladiti z zakonom, kot tudi črtanje posameznih členov odloka, oziroma sklicevanje na posamezne člene zakona, ker so posamezne določbe urejene neposredno z zakonom ali zato, ker so sankcije za kršitelje vsebovane direktno v posameznih členih, zaradi lažje preglednosti in lažjega načina izvajanja, kot je to tudi sicer urejeno s samim zakonom.
S predlaganimi spremembami in dopolnitvami se spreminjajo in dopolnjujejo: 
1. 28. člen odloka, ki se usklajuje s 102. členom zakona,
1. 31. in 32. člen odloka, ki se usklajujeta  s 27. in 26. členom zakona,
1. 33. in 34. člen odloka, za katera velja, da se sklicujeta direktno na 32. in 33. člen zakona,
1. 39. člen odloka, ki se usklajuje s 25. členom zakona,
1. 41. člen odloka, ki se usklajuje s 5. členom zakona,
1. 43. člen odloka, ki se usklajuje z 19. členom zakona,
1. 46. člen odloka, ki se usklajuje z 78. členom zakona,
1. 48. člen odloka, ki se usklajuje z 98. členom zakona,
1. 51., 52. in 53. člen odloka, ki se usklajujejo z ustreznimi določbami zakona o inšpekcijskem nadzorstvu; 
Nadalje se s predlaganimi spremembami in dopolnitvami črtajo  54., 55., 55.a, 55.b, 56 in 57. člen odloka, ker je sankcioniranje za posamezna nedopustna ravnanja ali opustitev določenih dejanj, po vzoru zakona,  preneseno v posamezne člene odloka (v 23., 24., 28., 29., 30., 31., 32., 35., 36., 39., 40., 41., 42., 43., 45., 46.  in 48. člen).
[bookmark: _GoBack]Spremembe in dopolnitve se nanašajo še na uskladitev zagroženih glob, ki so tako poenotene z istovetnimi prepovedanimi dejanji po zakonu in sicer iz dosedanjih višin:
1. 1.500 eur (za pravne osebe, samostojne podjetnike posameznike in posameznike, ki samostojno opravljajo dejavnost) na 2.000 eur,
1. 500 eur (za odgovorne osebe subjektov iz prejšnje alineje) na 200 eur ter
1. 250 eur (za posameznika) na 200 eur.

Za lažje razumevanje predlaganih sprememb in dopolnitev odloka, je k obrazložitvi (kot njen sestavni del) priložen »čistopis« odloka o občinskih cestah, kot delovno gradivo, ki zajema (združuje) neuradno prečiščeno besedilo veljavnega odloka (Ur. list RS, štev. 16/00 in št. 35/09) ter spremembe in dopolnitve odloka, ki se predlagajo za sprejem  v I. obravnavi.


IV. FINANČNE POSLEDICE, KI JIH BO ODLOK POVZROČIL ZA
      UPRAVLJAVCA CEST IN OBČANE

Ob doslednem spoštovanju določb odloka le-ta za občane ne bo imel nobenih posledic. V nasprotnem primeru pa so za nespoštovanje določb odloka predvidene, oziroma predlagane denarne kazni kot so v prejšnji točki obrazložitve že navedene in obrazložene.
Zaradi predlaganih sprememb in dopolnitev odloka, v proračunu Mestne občine M. Sobota ne bo potrebno zagotavljati nobenih dodatnih oziroma  namenskih sredstev, za te namene. Tako tudi ne bo posledic za upravljavca ceste. 



Pripravil:  Oddelek za  infrastrukturo, okolje in prostor ter
                 gospodarske javne službe


Murska Sobota, oktober 2012




Priloga:
1. Delovno gradivo - »čistopis« (neuradno prečiščeno besedilo) odloka
